Хэт къытхуеблэгъэнур?
— ТекIуэныгъэ Иныр илъэс 75-рэ зэрырикъур гъэлъэпIэным егъэщIылIа гуфIэгъуэ Iуэхухэм хэтынущ хьэщIэ лъапIэ куэд. Хэт сымэ ахэр?
— Японием и премьер-министр Абэ Синдзо накъыгъэм и 9-м ирихьэлIэу Москва кIуэнкIэ хъунущ, — щыжаIащ Токио. ГуфIэгъуэм хэтын папщIэ къызэрыкIуэнур хэIущIыIу ящIакIэщ КНР-м и председатель Цзиньпин Си, Франджым и президент Макрон Эмманюэль, Индием и премьер Моди Нарендрэ, Чехием и президент Земан Милош, Македонием и президент Пендаровски Стево, Монголием и президент Баттулга Халтмаагийн, Кубэм и президент Бермудес Мигель, Венесуэлэм и президент Мадуро Николас сымэ. Апхуэдэу къеблэгъэну къагъэгугъащ Белоруссием, Къэзахъстаным, Молдавием я Iэтащхьэхэм.
Путин Владимир къэрал щIыб IуэхухэмкIэ и дэIэпыкъуэгъу Ушаков Юрий и псалъэхэм ятепщIыхьмэ, апхуэдэу къызэрырагъэблагъэ тхылъхэр хуагъэхьащ США-м, Пакистаным, КНДР-м я лIыщхьэхэм, СНГ-м хэт къэрал псоми, абыхэм къадэкIуэу, Абхъазымрэ Осетие Ипщэмрэ я унафэщIхэм. ЗэкIэ ящIэркъым Украинэм и президент Зеленский Владимир кърагъэблэгъэнрэ кърамыгъэблэгъэнрэ.
Уасэхэр яIэтмэ…
— Президентым дыкъигъэгугъащ медицинэ нэкIуIупхъуэхэм я уасэхэм хэзыгъахъуэхэр тезырыншэу къэмынэну. Ауэ аптекэхэм ахэр псынщIэ дыдэу зэрыщыдэкIуейр щыплъагъукIэ хэт узыхуэтхьэусыхэнур?
— «Псэуныгъэ и лъэныкъуэкIэ мыхьэнэшхуэ зиIэ хущхъуэхэмрэ Iэмэпсымэхэмрэ нэхъ лъапIэ щащIхэм деж зыхуэгъэзэн хуейщ «Росздравнадзор»-м и щIыпIэ къудамэм», — къыдгуригъэIуащ профессор Старченкэ Алексей.
Апхуэдэу Iуэхум къыхашэ хъунущ Федеральнэ антимонопольнэ IэнатIэм и щIыналъэ къудамэхэри — абыхэм аптекэхэм я лэжьыгъэр къапщытэ. Иджыблагъэ апхуэдэ къэпщытэныгъэхэр щрагъэкIуэкIым къахутащ нэкIуIупхъуэхэм я уасэхэр лъабжьэншэу зэрыдрагъэуеяр — Дагъыстэным процент 650-кIэ!
«КъызэрымыкIуэ щытыкIэр къыщыкъуэкIхэм деж уасэр драгъэуеймэ, дэ ар къыдолъытэ экономикэм щызэхащIыхь зэрыпхъуэныгъэу икIи апхуэдэхэм ахъшэшхуэкIэ дотхьэкъу», — жиIащ Урысейм и ФАС-м и унафэщIым и къуэдзэ Цариковский Андрей.
Лъэхъуэщым и пIэкIэ лэжьапIэ
— ЯгъэтIысахэр лъэхъуэщым ямышэу дяпэкIэ ягъэлэжьэну жаIэ. Ар пэж?
— ЗыкъомкIэ пэжщ. 2020 гъэм ФСИН-м и мурадщ ягъэлажьэурэ тезырыр ирагъэпшыныжым и хабзэр нэхъыбэрэ къигъэсэбэпыну. «Законым къыщыгъэлъэгъуащ щIэпхъаджагъэ мыин зэхэзы-щIыхьахэр е япэу хабзэм ебэкъуахэр ямыгъэтIысу ирахулIэу ягъэлажьэ хъуну, — жеIэ уэчыл Иноядов Александр. — Суд зытращIыхьар пщIэкIэ лэжьэнущ, ауэ къылъысын хуейм щыщ Iыхьэ къэралым иубыдынущ. Зи гугъу тщIы IэнатIэхэм суд зытращIыхьахэр дэтхэнэми метр зэбгъузэнатIэхэу плIы хуэзэу общежиткIэ къызэрагъэпэщынри Iуэхум хэлъщ. Сэ сызэригугъэмкIэ, мыбдеж мыIейуэ щызэдэлэжьэфынут къэралымрэ хьэрычэтыщIэхэмрэ.
